Tura tájana nuna ashí tátsujrume.
Anaikiaitiaj núnaka Wi nékajai.
Tura Yus Chicham uminkiatniuiti,
nékajai.
Ju̱ áarmaiti ‘Wiji̱a̱i̱ yurumna nu winia nemasur ajasái.’
Nuka túmatsa̱i̱ṉ ujajrume.
Nuyá̱ túrunamtai Yusa Uchirí̱ntiaj nusha paant nekaattarme.
Wi tájana nu nekasaiti.
Shuar Wi akupeaj nuna shiir itiaakka Winiasha shiir itiaarui.
Tura Winia shiir itiaarna nusha Winia Akuptúkuncha itiaawai” tímiayi.
Nuna ti Jesus ni enentái̱n ti itiurchat enentáimpramiayi.
Tura chichaak “Ti nekas tajai chikichik ju̱i̱ atumji̱a̱i̱ pujana nu Winia surutkattawai” tímiayi.
Tutai ni unuiniamuri̱ nuamtak íiniaisar “¿Yanak taa?”
tiármiayi.
Chikichík unuiniamuri̱ Jesus ti aneamu Niji̱a̱i̱ tsaniṉ yurumuk pujumiayi.
Tuma asamtai Semuṉ Pítiur ni uwejé̱ja̱i̱ iniakmas “Aniasta,
¿yanak áujmata?”
Tutai Jesusan áyanmatsan aniasmiayi.
“¿Yait Uuntá?”
tímiayi.
Jesussha aya̱k “Páṉkan túumnium aju̱ṉkan susattaj nuiti” tímiayi.
Tura nuya̱i̱k páṉkan túumnium aju̱ṉ Semuṉka uchirí̱n Jútas Iskariútin susamiayi.
Tura wárik Jútas páṉkan achikmatai iwianchi uuntri̱ Satanás ni enentái̱n waya̱miayi.
Nuyá̱ Jesus chicharuk “Túrattamna nu wárik túrata” tímiayi.
Tura ashí nui̱ yurumáiniak pujuarmia nusha wariniak taa tusa nekaacharmiayi.
“Kuítrincha kuit súsarta” tátsuash tu enentáimprarmiayi.
Tura chikitcha “nampernum yurumátin atsumajnia nu sumakta” tátsuash tu enentáimprarmiayi.
Jútas kuítian wáinin asamtai tu enentáimprarmiayi.
Jútas páṉkan yua kashi ajasmanum jiinkimiayi.
Jútas jiinkimtai Jesus chichaak “Wi Aents Ajasu asamtai winia kakarmar yamaikia paant átatui.
Tura wi túramuja̱i̱ Yusa kakarmari̱sha ti paant átatui.
Wi Yusa kakarmari̱n paant awajeakui Wisha ni Uchirí̱ asamtai winia kakarmarnasha Yuska wárik paant awajsattawai.
Uchichiru,
atumji̱a̱i̱ tí untsurí tsawant pujuschattajai yamaikia.
Wi Israer shuaran tímiaj nútiksanak atumín tájarme.
Atumsha Winia e̱a̱tkáttarme tura wi wéamunam winishtatrume.
Ju̱ yamaram akupeamun amaajai nuamtak mái̱ anenai ajatarum tusan.
Wi atumín aneajrumna núnisrumek atumsha nuamtak mái̱ anenai ajatniuitrume.
Anenaiyakrumni̱ṉkia nuja̱i̱ ashí shuar ‘Kristu unuiniamuri̱ áiniawai’ turamartatui.”
Semuṉ Pítiur Jesusan aníak “Uuntá,
¿túa wéam?”
tutai Jesussha “Wi wéajna nui̱ yamaikia winichminiaitrume.
Tura ukunam winittiarme” tímiayi.
Nuyá̱ Pítiur chichaak “Uuntá,
¿urukamtai yamaikia winichminiaitiaj?
Ámin yáiṉtajtsan jakataj tajai” takui̱
Jesussha chichaak “¿Nekasmek tame?
Ti nekas tájame,
atash shiniatsa̱i̱ṉ Winia menaintiú natsantrurtatme” tímiayi.